als_Latn dik_Latn sag_Latn
Zëvendësndihmëssekretari amerikan i Shtetit për Çështje të Evropës dhe Euroazisë, Hoyt Brian Yee, ka thënë se dënon thirrjet e politikanëve shqiptarë për krijimin e Shqipërisë së Madhe.
Ai ka siguruar se politika zyrtare në Maqedoni, Mal të Zi, Kosovë dhe Shqipëri është e përkushtuar sinqerisht për t’u bërë pjesë e BE-së dhe NATO-s.
“Nuk besoj se ka ndonjë lëvizje serioze për Shqipërinë e Madhe ose ndonjë dëshirë të popullatave shqiptare kudo qoftë në Maqedoni, Mal të Zi apo në vetë Shqipëri, që të bashkohen dhe të bëhen një shtet, lëvizje ose forcë në Ballkanin Perëndimor”, ka thënë diplomati amerikan, përcjell Konica.al.
Ai ka nënvizuar se ‘politika zyrtare e partive politike në Maqedoni, Mal të Zi, Kosovë dhe Shqipëri është e sinqertë për t’u integruar në BE dhe NATO si pjesë e vendeve ku jetojnë, duke mos i ndryshuar kufijtë, jo si entitet mbinacional, por si shtete sovrane’.
“E di që ka pasur retorikë, që për neve është e papërgjegjshme dhe provokative, që nuk ka qenë konstruktive dhe ka ngritur dyshime”, ka shtuar Yee.
Më tej, zëvendësndihmëssekretari amerikan i shtetit ka vlerësuar se thirrjet për ‘Shqipërinë e Madhe’ vijnë në një kohë të fushatave politike, ku, sipas tij, slloganet dhe deklaratat nuk duhet të shkëputen nga konteksti.
“Ne nuk po i përligjim ato. Ne, sigurisht, s’e kemi dënuar këtë lloj retorike, publikisht dhe privatisht. Do të thosha që është e rëndësishme të mos mbireagohet, dhe të mos merren si të mirëqenë disa politikanë, sidomos gjatë fushatës zgjedhore”, ka theksuar Yee.
als_Latn als_Latn als_Latn als_Latn als_Latn als_Latn als_Latn